తానేటి వ‌నిత

తానేటి వ‌నిత ఆంధ్రప్రదేశ్ రాష్ట్రానికి చెందిన రాజకీయ నాయకురాలు.ఆమె 2019 అసెంబ్లీ ఎన్నికల్లో కొవ్వూరు శాసనసభ నియోజకవర్గం నుండి వైసీపీ అభ్యర్థిగా పోటీ చేసి ఎమ్మెల్యేగా గెలిచింది. ఆమె 2019లో వై.ఎస్. జగన్మోహన్ రెడ్డి మంత్రివర్గంలో మ‌హిళా సంక్షేమ శాఖ మంత్రిగా భాద్యతలు నిర్వహించి,    2022 ఏప్రిల్ 11న జరిగిన మంత్రివర్గ పునర్‌ వ్యవస్థీకరణలో భాగంగా హోంశాఖ, ప్రకృతి విపత్తుల నివారణ శాఖ మంత్రిగా ప్రమాణ స్వీకారం చేసింది.

జననం, విద్యాభాస్యం
తానేటి వ‌నిత ఆంధ్రప్రదేశ్ రాష్ట్రం, పశ్చిమ గోదావరి, గోపాలపురంలో 1975లో జొన్నకూటి బాబాజీరావు, సుశీలమ్మ దంపతులకు జన్మించింది. ఆమె తండ్రి జొన్నకూటి బాబాజీరావు గోపాలపురం మాజీ ఎమ్మెల్యే. ఆమె విశాఖపట్నంలోని ఆంధ్ర యూనివర్సిటీ నుండి 1995లో ఎమ్మెస్సీ, ఎంఈడీ పూర్తి చేసింది. ఆమె రాజకీయాల్లోకి రాకముందు నల్లజర్లలోని సహకార జూనియర్ కళాశాలలో అధ్యాపకురాలిగా పని చేసింది.

రాజకీయ జీవితం
తానేటి వ‌నిత తండ్రి జొన్నకూటి బాబాజీరావు రాజకీయ వారసత్వాన్ని అందిపుచ్చుకుని 2009లో రాజకీయాల్లోకి వచ్చి 2009లో గోపాలపురం నుండి తెలుగుదేశం పార్టీ అభ్యర్థిగా పోటీ చేసి తన సమీప ప్రత్యర్థి మద్దాల సునీత పై గెలిచి తొలిసారి ఎమ్మెల్యేగా ఎన్నికైంది. వ‌నిత 2012లో టీడీపీకి, ఎమ్మెల్యే పదవికి రాజీనామా చేసి 4 నవంబర్ 2012లో వైఎస్సార్ కాంగ్రెస్ పార్టీ లో చేరింది. ఆమె 2014లో వైఎస్సార్ కాంగ్రెస్ పార్టీ రాష్ట్ర కార్యదర్శిగా నియమితురాలైంది.వనిత 2014లో అసెంబ్లీ ఎన్నికల్లో వైఎస్సార్ కాంగ్రెస్ పార్టీ అభ్యర్థిగా పోటీ చేసి టిడిపి అభ్యర్థి కేఎస్‌ జవహర్‌ చేతిలో ఓడిపోయింది. తానేటి వ‌నిత 2019 అసెంబ్లీ ఎన్నికల్లో కొవ్వూరు శాసనసభ నియోజకవర్గం నుండి వైసీపీ అభ్యర్థిగా పోటీ చేసి తన సమీప టీడీపీ అభ్యర్థి వంగ‌ల‌పూడి అనిత పై ఎమ్మెల్యేగా గెలిచింది. ముఖ్యమంత్రి జగన్మోహన్ రెడ్డి మంత్రివర్గంలో స్త్రీ శిశుసంక్షేమ శాఖ మంత్రిగా భాద్యతలు నిర్వహించి,  2022 ఏప్రిల్ 11న జరిగిన మంత్రివర్గ పునర్‌ వ్యవస్థీకరణలో భాగంగా హోంశాఖ, ప్రకృతి విపత్తుల నివారణ శాఖ మంత్రిగా ప్రమాణ స్వీకారం చేసింది.

మూలాలు

పశ్చిమ గోదావరి జిల్లా వ్యక్తులు
పశ్చిమ గోదావరి జిల్లాకు చెందిన రాష్ట్ర మంత్రులు
ఆంధ్రప్రదేశ్ శాసన సభ్యులు (2019)
జీవిస్తున్న ప్రజలు